
    Forord
   

   
    I denne antologien griper vi fatt i barnehagepedagogikk. Artikkelforfatterne er alle involvert i pedagogikkfaget ved norske barnehagelærerutdanninger, og har et uttalt ønske om å synliggjøre barnehagepedagogikkens kompleksitet. Redaktørene ønsker at antologien skal kunne fungere som kraft inn i hva pedagogikken kan skape av muligheter i en stadig mer strømlinjeformet barnehagehverdag. Barnehagepedagogiske linjeskift tenkes med Tim Ingold, som igjen er inspirert av Gilles Deleuzes ideer om linjer som brudd, flyt og fluktlinjer. Slike linjer og linjeskift finnes i alle antologiens artikler.
   

   
    Takk til alle artikkelforfatterne, for skriveseminar, utvikling av konsepter og engasjement til å gyve løs på uendelig antall av omskrivinger, og for at dere alltid leverer i tide. Takk også for engasjerende diskusjoner om antologiens tittel.
   

   
    Takk til Jannike – hennes faglige styrke og støtte har vært uvurderlig gjennom hele prosessen. Og takk til fagfellene, som gjennom sine konstruktive kommentarer og kritiske tilbakemeldinger har bidratt til at forfatterne har kunnet løfte egne tekster ytterligere.
   

   
    Oslo, september 2018
   

   
    
     Tove Lafton og Ann Merete Otterstad

     KAPITTEL 1
    
   

   
    
     
     
     Edderkoppens linjer og sammenkoblede spinn
    
   

   
    
    
    Av Tove Lafton og Ann Merete Otterstad
   

   
    THE SPIDER: The lines of my web, are themselves spun from materials exuded from my own body and are laid down as I move about. You could even say that they are an extension of my very being as it trails into the environment – they comprise, if you will, my «wideware». They are the lines along which I live and conduct my perception and action in the world. For example, I know when a fly has landed in the web because I can feel the vibrations in the lines through my spindly legs and it is along these same lines that I run to retrieve it. But the lines of my web do not connect me to the fly. Rather, they are already threaded before the fly arrives and set up through their material presence the conditions of entrapment under which such a connection can potentially be established. (
    
    
    Ingold, 2008, s. 211)
   

   
    Barnehagepedagogikk
    
     
      
       1
      
     
    
    (er) som fag har hatt mange faglige linjer
    
    
    og politiske skifter
    
    
    i løpet av de siste tiårene. Linjeskiftene dreier seg blant annet om pedagogikkfagets plassering, innhold og posisjon i barnehagelærerutdanningen, om utvikling av fagområdenes innhold i barnehager og lanseringer av ulike programmer og retningslinjer for å innfri krav om sosial utjevning og nå målsettinger om skoleklare barn. Etter år 2000 er det et tydelig linjeskift, hvor den nordiske pedagogiske modellen påvirkes av internasjonalisering og globalisering, blant annet med sterk innflytelse fra OECD (Vislie, 2008). Endringslinjene
    
    
    i pedagogikken (Ingold, 2008) ble synlige gjennom et økende press for å harmonisere og tilpasse utdanningstilbud og fagterminologi inn mot engelsk-amerikanske idéer, og beveget seg bort fra tyskinspirert pedagogisk påvirkning (Sæverot, 2013). Pedagogiske og tematiske interesser skifter mot utdanningspolitikk, ledelse og administrasjon, som ligger tett på felter som utdanningsøkonomi, vurdering og evaluering. Pedagogiske linjeskift fordrer, den gang som i dag, våkne, aktive og kritisk tenkende barnehagelærere, i sin nærværende vandring i og gjennom barnehage­pedagogikkens komplekse landskap
    
    
    . Endringer i pedagogisk interessefelt krever også sterkere fokus på etnisitet, urbefolkningens rettigheter, kjønn, seksualitet, teknologi og miljø. I denne antologien berøres disse temaene i liten grad, men de ligger som premiss og underliggende kunnskap i flere av artiklene.
   

   
    Som redaktører av antologien ser vi muligheter, men også utfordringer, i de teoretiske brytningslinjene
    
    
    som oppstår i stadig nye krav og forventninger til endret profesjonskunnskap. Samtidig er vi interessert i å undersøke de pedagogiske praksisene som allerede eksisterer i feltet, for å få fram de små fortellingene som er til stede. I likhet med Ingolds (2008) edderkopp, som innleder kapitlet, ser vi pedagogikken som allestedsnærværende i barnehagefeltet.
   

   
    
    
    Å starte prosessene
   

   
    I forlengelsen av edderkoppens spinn kan pedagogikkfaget kobles til Hannah Arendts livsvev. Filosofen Hannah Arendt
    
    
    bruker livsvev
    
    
    en som metafor til å få fram kjærlighet til verden og menneskene. Hun kjenner ikke løsningene på alle bekymringer og problemer i verden, men hun oppmuntrer til at vi alle bør tenke gjennom «hva vi egentlig gjør når vi er aktive» (
    
    
    Arendt, 1996, s. 26). Vi ser for oss hvordan pedagogikkfaget spinner linjer i barnehagevev
    
    
    en. Å få faget barnehagepedagogikk til å virke som produktive sammenfiltringer i utdanning og profesjonsfelt handler om å spinne flere tråder i spindelvevet. Barnehagepedagogikk som fagdisiplin er på mange måter utsatt og truet i barnehagelærerutdanningen. Til tross for at trådlinjene er sterke, kan ikke nettet holde oppe ubegrenset tyngde. I likhet med Ingolds edderkopp tenker vi at barnehagepedagogikken spinner tråder
    
     med
    
    barnehagefeltet den er en del av, samtidig som pedagogikken må være oppmerksom på nye elementer som kobler seg på, det være seg gjennom praksiser, styringsdokumenter eller teoretiske nyvinninger. Ingold (2008) er inspirert av Gilles Deleuze, som bruker linjer både som brudd, flyt og fluktlinjer.
   

   
    I denne antologien fokuserer vi på hva som kan gi pedagogikk(er) vital kraft og styrke, og som skaper et rom hvor pedagogikk inspirerer, utfordrer og forstyrrer enkeltindivider, grupper og samfunn. Barnehagen er en offentlig institusjon og en offentlig arena for kunnskapsproduksjon. Faget pedagogikk kobles til profesjonsteoretiske perspektiver. En profesjon
    
    
    er ifølge
    
    
    Grimen (2008) et politisk konstruert yrke ut fra en idé om å utføre et spesifikt samfunnsoppdrag.
    
     
      
       2
      
     
    
    Nettopp derfor kan det få betydning når pedagogikkfaget framstår som en moralsk, faglig kritisk og politisk praksis.
   

   
    Artiklene i boka veves sammen av Karin Fajerssons foto. Fotoene er ikke ment som illustrasjoner av virkeligheten, men kan sees som krakeleringer som forteller sine egne historier og kan leses på multiple måter. Dette kan produsere brudd – stopp – pust – elastikk, som kan gi næring til bokas ulike tekstbidrag. Utdanning og barnehagens yrkesfelt står i dag overfor politiske og pedagogiske utfordringer, som sammen med Fajerssons foto kan gi assosiasjoner som går bortenfor det som allerede er uttalt og bestemt gjennom barnehagefaglige aksepterte kunnskaper. Hennes eksperimenteringer med foto innebærer å prøve ut nye pedagogiske tenkemåter, handlinger, metoder og kombinasjoner, uten å på forhånd vite hva resultatet vil bli. Å eksperimentere kjennetegnes av åpne prosesser, uten klare grenser og skillelinjer, som kan generere utforskning av pedagogiske idéer og praksis. Visuelle og sensoriske blikk kan skape kraft og mot til å prøve ut nye sammensetninger, når ord begrenser eller ikke strekker til. Å la seg berøre og affekt
    
    
    ere av og med fotoene, åpner for flere innganger til barnehagepedagogikk enn de tekstlige (se Otterstads artikkel). Vi ønsker således å utforske, utfordre og tøye linjer og idéer omkring lek, barn, kritiske perspektiver, personale og fagspråk i barnehagen, kontekstualisert i politikk og samfunn.
   

   
    Pedagogisk teori og praksis sees som et sammenkoblet spinn i edderkoppnettet, innvevd med kritiske perspektiver, raushet, humor og glede – uten behov for kontroll og makt over
    
     hvor
    
    de skal veves inn, men med et stort ønske om å tenke igjennom
    
     hva
    
    som filtres inn, ettersom perspektivene kommer fra pedagogikk-kropp
    
    
    en selv (
    
    
    Ingold, 2008). Antologien kunne tatt opp i seg enda flere teoretiske perspektiver enn den gjør. Boka må derfor sees som et bidrag til hvilke muligheter som finnes for pedagogikkens plass i barnehageliv, utdanning og yrke. Kjærlighet
    
    
    til barnehagepedagogikken (Aslanian, 2015, 2018; Johannesen, Larsen & Sandvik, 2013) veves fram som en bærende del av bokas innhold. Denne kjærligheten kobles til og veves videre av og med andre profesjonsfaglige tråder med utspring i barnehagefeltet enn de som er med her.
   

   
    
    
    Pedagogikkens relasjonaliteter
   

   
    Pedagogikken er gjennom sin tverrfaglige oppbygging både et praktisk, sosialt, etisk, filosofisk og ikke minst normativt fag. Det er vanskelig å drive utdanning og oppdragelse uten å vurdere noen aspekter av væren i verden som bedre enn noe annet. Som forskere er vi opptatt av å produsere tekster som er transparente, men som på ingen måter er verdifrie og maktfrie. Verdier som danning, demokrati, likeverd og bærekraft er framtredende i styringsdokumenter for sektoren (Kunnskapsdepartementet, 2017), og krever at alle impliserte i feltet forholder seg etisk til pedagogiske verdier, som fylles med innhold og handlinger. Det å være deltager i et demokratisk fellesskap kan ikke løsrives fra idéene om hvilke kunnskaper vi er med på å produsere. I barnehagen vil begreper som medvirkning og deltagelse kunne innebære mer enn å lytte til barns innspill og signalisere at vi hører dem. Det kan implisere at vi klarer å koble barns utsagn og interesser til samfunnet de er en del av (Bae, 2018). Pedagogikk kan bli performativ ut fra at den forankrer relasjoner i noe mer enn det som skjer mellom deg og meg. Linjene og trådene forankres i demokratiske fellesskap som aldri kan bli rettferdige
    
     nok
    
    for de ulike deltagerne. Demokrati er ikke en statisk livsform, men heller en arena hvor deltagerne kritisk kan utforske forskjellighet og samhandling (Giroux, 2018).
   

   
    Tekstene i boka tilstreber å ta etisk stilling, basert på transparente framstillinger av hva som styrer de teoretiske innholdene i tekstene. Når pedagogikk(er) er omdreiningspunktet for en antologi, kan det enkelte ganger være utfordrende å håndtere de ulike trådene som danner veven, særlig når spinnet tres av mange forskjellige aktører. Samtidig er nettopp forskjellighetene i teoretiske perspektiver det som preger barnehagekroppen, og som krever av oss som forskere og undervisere at vi kan forholde oss til det komplekse landskapet vi alle er del av.
   

   
    Bidragsyterne i antologien ser barnehagepedagogikk(er) som et bærende element i profesjonen. I artiklene argumenterer vi for pedagogikk som tradisjonsbærer, samtidig som vi setter klare svar om pedagogikk under tvil og utfordrer pedagogiske tatt-for-gitt sannheter. En levende barnehagepedagogikk vil være preget av pedagogiske idéer i stadig bevegelse. Redaktørene ser bidragene i antologien som vandrere i et landskap som ikke er statisk, men hvor bevegelser og handlinger skaper spor og definerer steder som er interessante å stoppe opp ved og se nærmere på (
    
    
    Bae, 2018; Ødegård, 2018).
   

   
    
    
    Å vandre i et landskap i stadig endring
   

   
    I artikkelbidragene diskuteres noen av de utfordringer som ligger i spenningsfeltet mellom kravene til klare og konsise svar på hva som «virker», og mulighetene til å være åpen for det uventede, det vi ennå ikke kjenner. Pedagogikk er som nevnt et normativt fag, og vil i sin eksistens være preget av et mangfold av skjønn og tolkningsmuligheter. I dag er det internasjonalt og nasjonalt økt interesse for å undersøke
    
    
    ontologi (væren) og epistemologi (kunnskap) (Pickering, 2017) – det vil si hvor kunnskap har oppstått, og på hvilken måte den har fått legitimitet for sin eksistens (Hohti, 2016; Lafton, 2016; Otterstad, 2018; Sandvik, 2013). Barnehagelæreren, studenten og læreren i utdanningen er alle skrevet inn i ulike teoretiske kunnskapslogikker. Som redaktører ønsker vi at antologien skal få fram at hvordan ulike teoretiske ståsteder får plass til å virke som et «sannhetsregime» innenfor pedagogisk tenkning, er avhengig av hvor kunnskapen vitenskapsfilosofisk kommer fra (Pickering, 2017). For å peke på alternativ kunnskapsproduksjon kobles flertydighet og uvisshet inn i den pedagogiske tenkningen, som alle forfatterne er vevd inn i. Artiklenes innhold viser at det som «virker» i enkelte sammenhenger, kan fungere som hånda, som med en enkelt bevegelse kan rive opp eller trykke edderkoppnettet ned i andre sammenhenger.
   

   
    Samtidig hevder
    
    
    Arendt (2004) at når vi agerer sammen eller på samme arena, vil vi også agere i samtiden og videre mot framtiden. Når barnehagepedagogikk settes under press av statlig styring, av utbredt kartlegging, av økonomisk motiverte kvalitetssystemer – da skjer det noe med barnehagelærerne og barnehageforskerne. Vi hevder som redaktører at kravet om å ikke gå med på alle store fortellinger om virkeligheten, men undersøke småfortellingene for å bryte og vende dem i ulike retninger, preger boka. Derigjennom får Arendts poeng, at det ikke er verden i seg selv vi forholder oss til, men fortellingen
    
     om
    
    verden, betydning (Arendt, 2004).
   

   
    Antologien tilbyr flere artikler hvor forfatterne skriver sammen, for kollektivt å utfordre kunnskap som anses som selvfølgelig. Det vil si at ulike teoretiske perspektiver veves sammen for å diskutere hva som kan oppstå og re-tenkes, når kroppen som spinner nettet, har ulike måter å iaktta og utforme pedagogikk på. I likhet med spindelvevets tråder vil en enkelt trådlinje ikke ha særlig stor motstandskraft mot hender, føtter og kropper som tramper eller river dem i stykker. Forskning viser imidlertid at tykkere edderkopptråd vil kunne veves til skuddsikre vester som er sterkere enn stål (Sjøgren, 2014). Hva så hvis pedagogikken kan spinne tykkere trådlinjer i møter mellom perspektiver, innvevd i tradisjoner og på vei inn i framtiden? Ville feltets «motstrømsstemmer» (Steinsholt & Ness, 2016) da kunne bli tydeligere i møter med stadig tvingende økonomiske føringer, vevd med og i neo-liberale tråder (Steinnes, 2018)? Pedagogikk(er) omfatter prosesser, hendelser og relasjoner som gjelder flere nivåer, og sammenhengen mellom dem (Kvamme, Kvernbekk & Strand, 2016, s. 16). I et slikt lys vokser spørsmålet om hva barnehagepedagogikk er og kan være for å undersøke hvordan faget skal virke med og i antologiens forskjellige bidrag.
   

   
    
    
    Antologiens tekster
   

   
    Artiklene i antologien er forskningsbaserte, og tilbyr alle alternativ kunnskap til temaene de tar for seg. Ved å utforske og re-tenke hva som teller som kvalitativ forskningsmetodologi, vil artiklene bidra til både å kommunisere med og å utfordre pedagogikk som forskerfellesskap. Samlet sett søker forfatterne å gå i dialog med pedagogiske praksiser som «speiler, reproduserer og fornyer samfunnet og kulturen» (Kvamme mfl., 2016, s. 13).
   

   
    Forholdet mellom pedagogisk teori og praksis vies spesiell oppmerksomhet. Ved å gå tettere på et kunnskapssyn søker hver artikkel å brette ut hvilke implikasjoner «et gitt blikk» på verden kan få for hva som oppfattes som «godt» og «sant» innenfor barneomsorg. Disse rammene for kunnskap er med på å utvikle og etablere rammer for pedagogikk(er), både i det politiske landskapet, i høyere utdanning og i barnehagen.
   

   
    
    
    Når pedagogikk og samfunn veves sammen
   

   
    I barnehagefeltet opplever barnehagelærere jevnlig at barnehagepedagogiske etiske begrunnelser og faglige argumenter ikke alltid vinner fram, og at det å være en «god pedagog» i dagens politiske landskap er i endring. Dette blir særlig synlig i kapittel 3, «Barnehagepedagogikk og profesjon under press», hvor Anne Greve og Kristin Danielsen Wolf problematiserer forholdet mellom profesjon, pedagogikk og politikk. I sin argumentasjon viser de hvordan pedagogikkfaget må styrkes for at barnehagelærere skal kunne utøve nødvendig profesjonskritisk skjønn i sitt virke i barnehagen og i samfunnsdebatten. Pedagogikk innebærer i så måte å våge, å provosere og å stå imot et stadig økende krav om individualisering og målstyring i sektoren.
   

   
    Barnehagelæreren beveger seg som profesjonsutøver i det offentlige rommet, i et spenningsfelt mellom overordnede føringer fra lovverk, politikere og eiere og profesjonelt skjønn basert på faglige innsikter. Hva skjer med profesjonsutøverne når de beveger seg i spenningsfeltet mellom føringer om at barn skal oppnå spesifikke klart avgrensede mål i barnehagen, og faglig fokus på «kvalitativt godt» innhold og overordnede danningsaspekter. Spenningsfeltet aktualiseres i kapitlet «
    
     I tråd med godt faglig skjønn» – barnehagepedagogisk kunnskap i spenningsfeltet mellom tillit og kontroll
    
    . Elisabeth Førde undersøker i et autoetnografisk forskningsdesign hva som kan oppstå i spenningsfelt hvor det kan oppleves som umulig å sette likhetstegn mellom ytre rammer og indre faglig overbevisning.
   

   
    Barnehagelærerens rolle som tydelig leder tematiseres i Lise Hannevigs tekst
    
     «Det er viktig å være en tydelig leder! Pedagogiske lederes translatørkompetanse».
    
    I refleksjoner rundt egen utøvelse av ledelse løfter pedagogiske ledere fram begrepet tydelig ledelse som sentralt. Samtidig har deltagerne i Hannevigs undersøkelse en antagelse om at begrepet tydelig ledelse er en del av en diskurs rundt ledelse som de ikke helt selv kan sette ord på. I artikkelen diskuterer forfatteren hvorfor ledelsesidéer fra andre felt synes å påvirke pedagogiske lederes utøvelse av ledelse, og viser hvordan translatørkompetanse i utøvelse av ledelse har betydning for utøvelsen.
   

   
    
    
    Pedagogikk som utdanningens håp
   

   
    Pedagogikk som utdanningens håp
    
    
    (
    
    
    Giroux, 2018), begynner med å forestille seg at barnehagen ikke handler om å produsere skoleklare barn med målbare kompetanser i norskspråklige ferdigheter (Steinnes, 2018). For deltagere og aktører i barnehagen handler det om å kunne adressere etisk utfordrende aspekter, som kritisk tenkning, demokratisk agentskap, handling, endring og sosialt ansvar. Når unge mennesker deltar i fellesskap som bidrar til å utvikle respekt og ansvar for andre, kan pedagogikk få posisjon som en kulturell, politisk og moralsk kraft (Freire, 1999).
   

   
    Spørsmålet om hvilken posisjon barnehagepedagogikk skal ha i en stadig mer sentralstyrt sektor, blir vesentlig å ta stilling til også internt i barnehagen. Katrine Giæver setter i artikkelen
    
     Språklig samhandling med de yngste barna i barnehagen – et pedagogisk perspektiv
    
    , kravet om norskspråklig kompetanse hos de ansatte på prøve. Ved å undersøke de ansattes kommunikasjon med barna i et danningsperspektiv blir fokuset på grammatikk og setningsoppbygging kritisert ut fra et pedagogisk perspektiv. Artikkelteksten kan bidra til kritisk diskusjon om hvilke vilkår ulike grupper i barnehagens demokratiske fellesskap har til å medvirke og til å kjenne seg som viktige bidragsytere i fellesskapet.
   

   
    Hege Løberg og Katrine Giæver undersøker de yngste barnas mulighet til å virke inn på hvordan relasjoner utvikles. I artikkelen
    
     Livsveven – små barns danning gjennom tid og rom
    
    har de med et aksjonsforskningsprosjekt undersøkt rutiner i barnehagen. Gjennom analyser av observasjoner retter forfatterne kritiske blikk mot regulering av lyd, tid og rom i barnehager, og diskuterer hvilken betydning slike reguleringer kan ha for de yngste barnas dannings- og læringsprosesser. Forfatterne åpner for at leseren kan reflektere over hvilke muligheter barn som bryter og opptrer forskjellig fra de vante mønstrene, formene og forventningene barnehagens praksis har skapt, gis muligheter i utvikling av måter å være sammen på.
   

   
    Som barnehagelærere, forskere og undervisere har vi etisk ansvar for å aktivere pedagogikk(er) som ikke bare svarer på tidens tale, men som kritisk utforsker hva «vår» pedagogikk kan produsere i barnehagefeltet. Vi stiller spørsmål om hvilke vilkår pedagogikk(er) gir barns kritiske tanker, deres mulighet til å involvere seg og engasjere seg i sosiale utfordringer, deres medvirkning til kreativitet og glede over å leke og lære, deres opplevelse av å være aktive aktører i et fellesskap. Og hvilke muligheter gir forskere med forskjellige forståelser og teoretiske ståsteder hverandre, i utforsking av ulike pedagogiske fenomener?
   

   
    I artikkelen
    
     Lekens forundringskammer
    
    utforsker ni forfattere hvordan lek som fenomen kan utvides i møter mellom flere perspektiver. Tove Lafton, Helen Bergem, Randi Evenstad, Karin Elise Fajersson, Anne Greve, Cecilie Ottersland Myhre, Hanne Berit Myrvold, Ann Merete Otterstad og Kristin Danielsen Wolf undersøker sammen hvordan ulike teoretiske linjer og ståsteder får fram ulike fasetter i konseptet lek. Lek trer fram som et fenomen alle kan enes om viktigheten av, uavhengig av epistemologiske og ontologiske antagelser. I barnehagen og i den pedagogiske faglitteraturen finnes det et utall forståelser av fenomenet lek. I artikkelen undersøker forfatterne lekens sammenfiltringer og midlertidighet. De undersøker hva som kan oppstå i tenkning og gjøren når flere teoretiske innganger om og med lek spiller sammen i et
    
     undringskammer
    
    .
    
    
    
    
    MacLures (2013, s. 229) undringskammer
    
    
    tas i bruk som et granskningsverktøy for å undersøke hvordan ulike teoretiske linjer
    
     
      
       3
      
     
    
    (Deleuze & Parnet, 2007) om og med lek kan berike hverandre, problematisere hverandre og aktivere hverandre for å la leken gjennomstrømme barns væren i barnehagen.
   

   
    Lekpedagogikk er en uttalt del av det politiske bildet, men er også sentralt for å utvikle praksiser preget av tilhørighet, empati og nærhet til prosesser som berører barns og ansattes følelsesmessige møter med konflikter og forskjellighet. Pedagogikk(er) kan, hvis vi aktivt tar stilling til hva slags innhold som har betydning i barnehager, åpne for praksiser som vekker lidenskap og energi til endring og nytenkning.
   

   
    
    
    Å skape forskjellige tanker og idéer til handling
   

   
    I barnehager har personalet stor betydning for hvordan tenkning og idéer utvikles. Kristin Holte Haug skriver i kapitlet
    
     Den multimodale fortellingens kraft i pedagogisk dokumentasjon
    
    om hvordan flere modaliteter kan bidra til barnehagelærerens utvikling av barnehagens innhold. Digital historiefortelling presenteres som en arbeidsmåte, designet for å skape og dele refleksjoner. Det personlig erfarte, formidlet gjennom en multimodal tekst, kan tilføre pedagogisk dokumentasjon nye linjer og dimensjoner.
   

   
    Profesjonsutøveren er også tema i Tove Lafton og Marianne Thoresens artikkel
    
     Å «gjøre» pedagogikkfaget – aksjonsrettet veiledning i barnehagen.
    
    Ut fra to ulike prosjekter tar forfatterne for seg hvordan veiledning som fokuserer på handling, kan utvikle barnehagelærerens kunnskaper. Når danningsprosesser leses som kritiske refleksjoner, heller enn som oppskrifter på hvordan utvikling kan settes i gang, kan pedagogikken åpne ved å søke mangfold og muligheter fristilt fra kjente mål og kompetanser.
   

   
    I begge de sist nevnte bidragene løftes
    
    
    kritisk refleksjon fram som aspekter i pedagogikken. Pedagogikken kan ikke reduseres til metoder, og bør ha i seg muligheten til å undersøke forhold mellom deltagere, kunnskap og makt. På den måten blir pedagogisk dokumentasjon og refleksjon moralsk og politisk (Lafton, 2016). Til forskjell fra refleksjoner som finner sted over en kaffe med en god venn (Giroux, 2018), peker bidragene på betydningen av at barnehagelæreren har verktøy som kan sette dem i stand til å ta stilling til de (makt)kreftene som former egne og andres liv i barnehagen.
   

   
    
    
    Barnehagepedagogikkens kunnskapsproduksjon
    
    
    er
   

   
    Dale (2005) har tidligere hevdet at pedagogikk i lærerutdanningene ble de-legitimert av det sterke fokuset på utdanning. På samme måte står barnehagen, som en del av utdanningsløpet, i fare for å bli leverandører av en instrumentell logikk som speiler markedsverdier, tuftet på effektivitet og utkomme. Hvordan kan barnehagelærere, undervisere og forskere aktivt delta i å produsere kunnskaper, verdier, subjektiviteter og identiteter som utvider kapasiteten til å tenke kreativt og annerledes for å kunne handle, gjennomskue kritisk maktutøvelse og forestille seg det som ennå ikke er tenkt og gjort?
   

   
    I artikkelen
    
     Masteroppgaver i barnehagepedagogikk – noen vranglåser
    
    gir Svein Erling Greiner et bilde av hvordan kunnskapsproduksjonen innenfor masterutdanninger i barnehagepedagogikk speiler samfunnsaktuelle trender. Ved å bruke en marxistiskinspirert vinkling fra Althusser og
    
    
    Žižek sees mennesker som interpellerte subjekter som subjektiviseres i det ideologiske statsapparatet. Dette får implikasjoner for hva slags pedagogikk som ønskes, praktiseres og gjøres motstand mot. Ut fra hvilke spørsmål masteroppgavene stiller, undersøkes det hvilke sosiale relasjoner barnehagepedagogikk står i når de belyser ikke bare hvilke tematikker feltet tar for seg, men også hvordan.
   

   
    Makt er på sitt mest kraftfulle når maktens mekanismer skjuler seg i «common sense» eller det vi tar for gitt eller anser som sant (
    
    
    Giroux, 2018). Pedagogikker har betydning for å knytte engasjerte relasjoner til den verden vi er en del av utenfor barnehagen eller familien. Som pedagoger i barnehagen har barnehagelærere, forskere og undervisere pedagogisk ansvar til å rokke ved denne makten og problematisere tilsynelatende overveid enighet i feltet. Ann Merete Otterstad løfter fram
    
     Kritiske perspektiver og barnehagepedagogikk(er)
    
    i sin artikkel for å øke motstanden mot dagens politiske strømninger. Barnehagefeltet står i dag under sterkt politisk press, og det fordres aktive profesjonelle aktører som har repertoar til å møte dagens og morgendagens forventninger og krav til pedagogisk tenkning og gjøren. Som svar på en slik utfordring kreves økt fokus på kritiske perspektiver i utdanning og profesjonsfelt. Forfatteren forutsetter at pedagogisk tenkning og handling er organisk og prosessuell, det vil si at pedagogikk muliggjøres i omskiftelige intraaksjoner, ontologisk vevd sammen (
    
    
    Barad, 2007). Hun søker et utvalg av teoretiske og filosofiske konsepter for å tvinge kritiske kiler inn i dagens og morgendagens barnehagekunnskap.
   

   
    
    
    Å tenke med flere optikker
   

   
    Handlingsformer i pedagogikken er å vise fram, tvile, spørre og utfordre etisk (Oettingen, 2012; Johannesen 2016). Ved å se pedagogiske handlinger som iverksetting av muligheter kan pedagogikkers paradoksale og flertydige sider tre fram. Antologien peker på hvordan pedagogiske flertydigheter har betydning både i fortid, nåtid og framtid.
   

   
    Agnes W. Bjelkerud, Gudrun Sælen Halmrast, Kristin E. Søby og Bergljot Østerås skriver i artikkelen
    
     Å rive og røske i begrepene – sporinger og avsporinger av fagspråk i barnehagen
    
    om hvordan Deleuzes filosofiske konsepter kan utfordre gitte forestillinger av hva profesjonens fagspråk kan være. Å avspore noe kan skape tanker om å lede noen eller noe på villspor og på avveie, eller skape potensielt farefulle situasjoner. I avsporingene viser forfatterne hvordan affekter som oppstår i møte med et datamateriale, kan tvinge deltagerne inn i nye lokaliteter. Artikkelen bidrar til å vise en prosess i tenkningen om fagspråk – mot et
    
     mindre
    
    fagspråk.
   

   
    Barnehager er et sammenfiltret sted hvor deltagerne virker sammen og skaper hverandres forutsetninger (Pink, 2011). I norsk og nordisk barnehagepedagogikk har det relasjonelle stått i fokus, med særlig vekt på relasjonen voksen–barn og barn–barn (Otterstad, 2013; Myrstad, Sverdrup & Helgesen, 2018). På samfunnsnivå skaper «det like og det ulike» komplekse og mangfoldig barnehager. I barnehager fordres teorier som tar høyde for hvordan både menneskelige og ikke-menneskelige deltagere bidrar til kunnskapsutvikling. I artikkelen
    
     Etisk kunnskaping – fabulering som verktøy i barnehagelærerens utforsking av handlingsmuligheter
    
    introduserer Tove Lafton begrepet etisk kunnskaping. Med utgangspunkt i en hendelse i barnehagehverdagen diskuteres grenseoppgangen mellom fakta og fiksjon i pedagogisk tenkning. Donna Haraways begrep monsterløfter aktiveres for å omskrive en hendelse fra barnehagehverdagen. I diskusjonen drøftes hvilke muligheter som ligger i å holde pedagogikker åpne, ved å undersøke hvordan pedagogisk kunnskap kan settes i spill i barnehagen når flere aktører enn de menneskelige aktørene inkluderes.
   

   
    Når unge mennesker deltar i fellesskap i respekt for andre, kan pedagogikk få posisjon som en kulturell, politisk og moralsk kraft. Ved å tilby alternative måter å jobbe med kunnskap, verdier og relasjoner på kan demokratiske prosesser gjøres mulig. Men det fordrer en barnehagepedagogikk som ikke henfaller til rasjonalitet og instrumentalitet, men beveger seg inn i de levende og krevende prosessene av solidaritet, demokratiske prosesser og bærekraftige framtider (
    
    
    Giroux, 2018). Slike krevende prosesser kan forstås på andre måter når flere enn de menneskelige deltagerne inkluderes i analysene. Karen Barad (2007) er en av teoretikerne som har vært opptatt av hvordan det menneskelige og det ikke-menneskelige konstituerer hverandre i materiell-diskursive praksiser. Hanne Berit Myrvold og Cecilie Ottersland Myhre løfter i artikkelen
    
     Pedagogikken(e)s sammenfiltringer i stillheter og ubehag
    
    fram utfordringer som kan ligge i å være pedagogikklærer med kritisk tilstedeværelse i barnehagelærerutdanningen. Gjennom to hendelser fra egen pedagogikkundervisning produserer forfatterne spørsmål som inkluderer tvil, iver, uro og engasjement. Hendelsene, eller eksperimenteringene, i klasserommene framstår som
    
    
    affektive tilstander og berører på ulike måter. Nymaterielle teorier (Barad, 2007) og affektive teorier (Gregg & Seigworth, 2010;
    
    
    Massumi, 1995) inspirerer til utforskning av pedagogikkfagets muligheter og tilblivelser i sammenstøt mellom menneskelige og ikke-menneskelige organismer i klasserommet.
   

   
    
    
    Flere tråder i spinnet
   

   
    Pedagogikk er mangesidig og mangetydig, fordi faget er påvirket av så mange nærliggende fagdisipliner, det være seg sosiologi, psykologi, didaktikk (læreplantenkning), politikk, etikk og filosofisk idéhistorie. Bidragene i antologien tar mål av seg til å fremme modige og kritiske synspunkter på hvorfor pedagogikk har betydning, og gjør forsøk på å koble på teoretisk påvirkningskraft. I antologiens tekster argumenterer forfatterne for et mangfold
    
    
    av linjer og muligheter som ligger i pedagogisk tenkning, når det settes ord på hva pedagogikkens tilbud i barnehagen kan være – dette for å unngå diffuse og utydelige linjer. Basert på ulike innganger til kritisk tenkning sentrert rundt erfaringer og kunnskaper om barnehagelærerprofesjonen, både i utdanning og yrke, tegner forfatterne et rikt bilde av barnehagepedagogikkens betydning for danning og utdanning.
   

   
    Boka gir plass til gjennomgående pedagogiske linjer
    
    
    , som danning, demokrati, kritisk refleksjon og forhold mellom teori og praksis. De teoretiske perspektivene artiklene er inspirert av, bidrar til å utforske hva pedagogikk(er) kan være og bli. I edderkoppens spinn utfordres og påvirkes flere av forfatterne sansemessig av vibrasjoner og forstyrrelse i edderkoppens linjer og nett. Eksempelvis gis tilbud om ulike pedagogiske begrepers plasseringer og gyldighet, ved at forfatterne spinner noen alternative tråder. Vi ser spindelvevens linjer om sammenfiltringer metaforisk, som åpnende for teorier, for begreper og for å kunne stille flere kritiske spørsmål enn de allerede stilte. Vi håper boka åpner for å tenke kollektivt og etisk solidarisk i og gjennom komplekse pedagogiske utfordringer, slik at nettets tråder og linjer blir sterke og tydelige nok til å holde, uansett hvilke fluer og andre deltagere som ankommer og setter nettet i bevegelse.

        1
       
      
      Det er utfordrende å begrense pedagogikk til et entallsord. Barnehagepedagogikk(er) i flertall brukes for å få fram at faget pedagogikk kan beveges og tøyes i forskjellige retninger.
     

    

    
     
      
       
        2
       
      
      Vi skal ikke ta diskusjonen om betegnelsen barnehagelærer er en profesjon eller ikke, men henviser til Jens-Christian Smeby:
      
       Førskolelæreryrket vil neppe utvikle seg til en profesjon
      
      –
      
       
        https://user-nc1yu2a.cld.bz/Forste-Steg-nr-1-2014/20#12
       
      
     

    

    
     
      
       
        3
       
      
      Vi skal ikke gi en inngående analyse av Deleuzes tre linjer mer enn å benevne dem her som
      
       molar linje
      
      (konvensjon),
      
       rupture linje
      
      (en fluktlinje kan være en rupture linje) og
      
       molecular linje
      
      (en krakelering av de to foregående linjene. Se mer hos Deleuze & Parnet, 2007, s. 124–161).

